Document ID: 31995R1306

KOMMISSIONENS FORORDNING (EF) Nr. 1306/95 af 8. juni 1995 om ændring af forordning (EF) nr. 3223/94 om gennemførelsesbestemmelser til importordningen for frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved Kommissionens forordning (EF) nr. 997/95 (2), særlig artikel 23, stk. 2, og
ud fra følgende betragtninger:
Ved Kommissionens forordning (EF) nr. 3223/94 af 21. december 1994 om gennemførelsesbestemmelser til importordningen for frugt og grøntsager (3), ændret ved forordning (EF) nr. 553/95 (4), er der indført en ordning for konstatering af priserne på de repræsentative markeder med henblik på fastsættelse af den faste importværdi, der tjener til kontrol af værdien af de produkter, der indføres i kommission, så produkternes tarifering kan bestemmes; for en række friske produkter, der indføres til forarbejdning, anvendes der særskilte indgangspriser; for disse produkter, der ikke sælges i kommission på de repræsentative markeder, kan der for tariferingen anvendes en ordning med direkte prisnotering; ordningen kan indebære, at produkterne kun tariferes på grundlag af fob-prisen, forhøjet med forsikrings- og transportomkostningerne indtil grænsen for Fællesskabets toldområde, eller toldværdien, beregnet i overensstemmelse med artikel 30, stk. 2, litra c), i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (5), ændret ved akten vedrørende Østrigs, Finlands og Sveriges tiltrædelse;
hvis toldmyndighederne ikke er overbevist om rigtigheden af den fob-pris, som importøren angiver, bør de kræve den sikkerhedsstillelse, der er nævnt i artikel 248 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (6), senest ændret ved forordning (EF) nr. 3254/94 (7), forhøjet med et beløb, der svarer til den maksimale told for det pågældende produkt; hvis importøren vælger at lade sine produkter tarifere på grundlag af toldværdien, beregnet i overensstemmelse med artikel 30, stk. 2, litra c), i forordning (EØF) nr. 2913/92, bør han stille en sikkerhed, der svarer til den maksimale told for det pågældende produkt;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -
UDSTEDT FØLGENDE FORORDNING:
Artikel 1
I forordning (EF) nr. 3223/94 foretages følgende ændringer:
1) I artikel 2, 4, 5 og 6 ændres »bilaget« til »bilaget, del A«.
2) Bilaget erstattes af bilaget til nærværende forordning.
3) I artikel 5 indsættes som stk. 1a:
»1a. Den indgangspris, på grundlag af hvilken produkterne i bilaget, del B, tariferes i De Europæiske Fællesskabers fælles toldtarif, er efter importørens valg lig med:
a) enten produkternes fob-pris i oprindelseslandet, forhøjet med forsikrings- og transportomkostningerne indtil Fællesskabets toldområde, for så vidt denne pris og disse omkostninger kendes på tidspunktet for produkternes angivelse til fortoldning.
Skønner toldmyndighederne, at der kræves en sikkerhed i henhold til artikel 248 i forordning (EØF) nr. 2454/93, pålægger de importøren at stille en sikkerhed, der svarer til den maksimale told for det pågældende produkt.
b) eller toldværdien, beregnet i overensstemmelse med artikel 30, stk. 2, litra c), i forordning (EØF) nr. 2913/92, som kun anvendes på de berørte indførte produkter. I så fald sker fradraget af tolden på de betingelser, der er fastsat i artikel 4, stk. 1.
I så fald skal importøren stille den i artikel 248 i forordning (EØF) nr. 2454/93 nævnte sikkerhed, svarende til den maksimale told for det pågældende produkt.«
4) Artikel 5, stk. 2, første afsnit, affattes således:
»2. Importøren har en frist på en måned regnet fra salget af de pågældende produkter, dog således at der ikke går mere end fire måneder fra datoen for antagelsen af erklæringen om overgang til fri omsætning, til at bevise, at partiet blev afsat på sådanne betingelser, at de bekræfter realiteten af de i stk. 1, litra a), andet afsnit, eller i stk. 1a, litra a), omhandlede priser, eller til at fastsætte den i stk. 1, litra b), og i stk. 1a, litra b), omhandlede toldværdi. Overholdes en af ovennævnte frister ikke, fortabes den stillede sikkerhed, jf. dog stk. 3.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. maj 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. juni 1995.

Labels: 2
3
17